CELEX: 32020R1255
Language: bg
Date: 2020-09-07 00:00:00
Title: Регламент (ЕС) 2020/1255 на Комисията от 7 септември 2020 година за изменение на Регламент (ЕО) № 1881/2006 по отношение на максимално допустимите количества на полициклични ароматни въглеводороди (ПАВ) в месо и месни продукти, пушени по традиционен начин, и риба и рибни продукти, пушени по традиционен начин, и за установяване на максимално допустимите количества на ПАВ в прахообразни храни от растителен произход, използвани за приготвяне на напитки (текст от значение за ЕИП)

8.9.2020   
               
               
                  BG
               
               
                  Официален вестник на Европейския съюз
               
               
                  L 293/1
               
            
         РЕГЛАМЕНТ (ЕС) 2020/1255 НА КОМИСИЯТА
         от 7 септември 2020 година
         за изменение на Регламент (ЕО) № 1881/2006 по отношение на максимално допустимите количества на полициклични ароматни въглеводороди (ПАВ) в месо и месни продукти, пушени по традиционен начин, и риба и рибни продукти, пушени по традиционен начин, и за установяване на максимално допустимите количества на ПАВ в прахообразни храни от растителен произход, използвани за приготвяне на напитки
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,
         като има предвид, че:
         
                     (1)
                  
                  
                     В Регламент (ЕО) № 1881/2006 на Комисията (2) се определят максимално допустимите количества на полициклични ароматни въглеводороди (ПАВ) в храните, включително в пушено месо и пушени месни продукти, както и в пушена риба и пушени рибни продукти.
                  
               
                     (2)
                  
                  
                     Съгласно посочения регламент максимално допустимите количества на ПАВ следва да се определят така, че да са толкова ниски, колкото е разумно достижимо (ALARA), въз основа на добрите практики в производството и в земеделието/рибарството. През 2011 г. получените по отношение на пушената риба и пушеното месо данни показаха, че е възможно да бъдат постигнати по-ниски максимално допустими количества. В някои случаи обаче това налага промени в технологията на опушване. Поради това за пушено месо и месни продукти и пушена риба и рибни продукти бе определен преходен период от три години, приключващ на 1 септември 2014 г., когато започнаха да се прилагат по-ниските максимално допустими количества.
                  
               
                     (3)
                  
                  
                     При все това, въпреки прилагането на добри практики за опушване, през 2014 г. беше установено, че в някои случаи не е възможно да се постигнат по-ниски нива на ПАВ в Ирландия, Испания, Хърватия, Кипър, Латвия, Полша, Португалия, Румъния, Словашката република, Финландия, Швеция и Обединеното кралство — за месо и месни продукти, пушени по традиционен начин, и в Ирландия, Латвия, Румъния, Финландия, Швеция и Обединеното кралство — за риба и рибни продукти, пушени по традиционен начин. В тези случаи не беше възможно да се адаптират практиките за опушване с цел спазване на по-ниските максимално допустими количества на ПАВ, без значително да се променят органолептичните характеристики на храните.
                  
               
                     (4)
                  
                  
                     Въз основа на горните съображения и в съответствие с член 7, параграфи 6 и 7 от Регламент (ЕО) № 1881/2006, от 1 септември 2014 г. на засегнатите държави членки беше предоставена временна дерогация от прилагането на по-ниските максимално допустими количества на ПАВ за пускането на техния пазар на месо и месни продукти и/или риба и рибни продукти, пушени по традиционен начин на тяхна територия и предназначени за консумация на тяхна територия. За тези пушени продукти продължиха да се прилагат максималните допустими количества, приложими преди 1 септември 2014 г. Дерогацията обхващаше по принцип всички видове месо и месни продукти и/или риба и рибни продукти, пушени по традиционен начин, без да са посочени конкретни наименования на хранителни продукти.
                  
               
                     (5)
                  
                  
                     В съответствие с член 7, параграфи 6 и 7 от Регламент (ЕО) № 1881/2006 съответните държави членки продължават да контролират наличието на ПАВ в посочените продукти и, когато е възможно, са изготвили програми за прилагане на добри практики за опушване. През 2018 г. ситуацията беше преразгледана въз основа на подробната информация, предоставена от съответните държави членки, в т.ч. данни от наблюдението за наличие на ПАВ в месо и месни продукти, пушени по традиционен начин, и риба и рибни продукти, пушени по традиционен начин, както и информация за прилагането на добри практики за опушване и за промените в органолептичните характеристики. След подробна оценка на предоставената информация се стигна до заключението, че по-ниските количества на ПАВ не могат да бъдат постигнати с промяна на практиките за опушване в рамките на икономически осъществимото и възможното, без да се загубят типичните органолептични характеристики на някои видове месо и месни продукти, пушени по традиционен начин, в Ирландия, Испания, Хърватия, Кипър, Латвия, Полша, Португалия, Словашката република, Финландия и Швеция, както и някои видове риба и рибни продукти, пушени по традиционен начин, в Латвия, Финландия и Швеция. Поради това следва се предостави безсрочна дерогация за местното производство и консумация на някои видове месо и месни продукти, пушени по традиционен начин, и риба и рибни продукти, пушени по традиционен начин, в съответните държави членки.
                  
               
                     (6)
                  
                  
                     Освен това беше установено, че някои прахообразни храни от растителен произход, използвани за приготвяне на напитки, съдържат високи нива на ПАВ поради неподходящи практики на сушене, прилагани за тези прахове. Следователно, предвид факта, че ПАВ са генотоксични канцерогени, е необходимо да се установи максимално допустимо количество на ПАВ в тези прахове, което може да се постигне чрез прилагане на добри практики на сушене с цел гарантиране на високо равнище на опазване на здравето на човека.
                  
               
                     (7)
                  
                  
                     Поради това Регламент (ЕО) № 1881/2006 следва да бъде съответно изменен.
                  
               
                     (8)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменения на Регламент (ЕО) № 1881/2006
            Регламент (ЕО) № 1881/2006 се изменя, както следва:
            
                        1)
                     
                     
                        В член 7 параграфи 6 и 7 се заменят със следното:
                        
                           „6.   Чрез дерогация от член 1 следните държави членки могат да разрешават пускането на своя пазар на следните видове месо и месни продукти, пушени по традиционен начин, които са опушени на тяхна територия и са предназначени за консумация на тяхна територия, със съдържание на ПАВ, по-високо от посоченото в точка 6.1.4 от приложението, при условие че тези продукти отговарят на изискванията за максимално допустимите количества, приложими преди 1 септември 2014 г., т.е. 5,0 μg/kg за бензо(а)пирен и 30,0 μg/kg за сбора от бензо(a)пирен, бенз(a)антрацен, бензо(b)флуорантен и хризен:
                           
                                       —
                                    
                                    
                                       Ирландия, Хърватия, Кипър, Испания, Полша и Португалия: месо и месни продукти, пушени по традиционен начин,
                                    
                                 
                                       —
                                    
                                    
                                       Латвия: свинско месо, пушено по традиционен начин, топло пушено пилешко месо, топло пушени колбаси и топло пушено месо от дивеч,
                                    
                                 
                                       —
                                    
                                    
                                       Словашка република: осолено месо, пушено по традиционен начин, бекон, пушен по традиционен начин, колбас, пушен по традиционен начин (klobása), когато „пушен по традиционен начин“ означава с получаване на дим от горене на дърва (дървени трупи, дървесни стърготини, дървесни трески) в пушилня,
                                    
                                 
                                       —
                                    
                                    
                                       Финландия: месо и месни продукти, топло пушени по традиционен начин,
                                    
                                 
                                       —
                                    
                                    
                                       Швеция: месо и месни продукти, опушени над горящи дърва или други растителни материали.
                                    
                                 Тези държави членки и съответните стопански субекти в областта на храните продължават да наблюдават наличието на ПАВ в посочените в първата алинея от настоящия параграф месо и месни продукти, пушени по традиционен начин, и гарантират, че когато е възможно, се прилагат добри практики за опушване, без да се губят типичните органолептични характеристики на тези продукти.
                        
                        
                           7.   Чрез дерогация от член 1 следните държави членки могат да разрешават пускането на своя пазар на следните видове риба и рибни продукти, пушени по традиционен начин, които са опушени на тяхна територия и са предназначени за консумация на тяхна територия, със съдържание на ПАВ, по-високо от посоченото в точка 6.1.5 от приложението, при условие че тези продукти отговарят на изискванията за максимално допустимите количества, приложими преди 1 септември 2014 г., т.е. 5,0 μg/kg за бензо(а)пирен и 30,0 μg/kg за сбора от бензо(a)пирен, бенз(a)антрацен, бензо(b)флуорантен и хризен:
                           
                                       —
                                    
                                    
                                       Латвия: риба, топло пушена по традиционен начин,
                                    
                                 
                                       —
                                    
                                    
                                       Финландия: дребна риба и рибни продукти, приготвени от дребната риба, топло пушени по традиционен начин,
                                    
                                 
                                       —
                                    
                                    
                                       Швеция: риба и рибни продукти, опушени над горящи дърва или други растителни материали.
                                    
                                 Тези държави членки и съответните стопански субекти в областта на храните продължават да наблюдават наличието на ПАВ в посочените в първата алинея от настоящия параграф риба и рибни продукти, пушени по традиционен начин, и гарантират, че когато е възможно, се прилагат добри практики за опушване, без да се губят типичните органолептични характеристики на тези продукти.“
                        
                     
                  
                        2)
                     
                     
                        Приложението се изменя съгласно приложението към настоящия регламент.
                     
                  
         
            Член 2
            Храните, посочени в приложението към настоящия регламент, законно пуснати на пазара преди влизането в сила на настоящия регламент, могат да останат на пазара след тази дата до 28 март 2021 г.
         
         
            Член 3
            Влизане в сила и дата на прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 7 септември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 37, 13.2.1993 г., стр. 1.
         
            (2)  Регламент (ЕО) № 1881/2006 на Комисията от 19 декември 2006 г. за определяне на максимално допустимите количества на някои замърсители в храните (ОВ L 364, 20.12.2006 г., стр. 5).
      
      
         
            ПРИЛОЖЕНИЕ
            В раздел 6 от приложението към Регламент (ЕО) № 1881/2006 след вписване 6.1.15 „Сушени подправки с изключение на кардамон и пушени Capsicum spp.“ се добавя следното вписване:
            
               
                           „6.1.16
                        
                        
                           Прахообразни храни от растителен произход за приготвяне на напитки, с изключение на продуктите, посочени в точки 6.1.2 и 6.1.11  (*1)
                           
                        
                        
                           10,0
                        
                        
                           50,0
                        
                     
            
               (*1)  Приготвянето на напитки се отнася до употребата на прахове, които са фино смлени и са предназначени за разбъркване в напитки.“